На основу члана 18. и 28. Одлуке о јавним расправама, (Службени гласник града Врања бр. 13/19), сачињава се следећи:

**ИЗВЕШТАЈ**

 **О СПРОВЕДЕНОЈ ЈАВНОЈ РАСПРАВИ О**

**НАЦРТУ ОДЛУКЕ О ИЗГЛЕДУ И УПОТРЕБИ СИМБОЛА ОПШТИНЕ ВЛАДИЧИН ХАН**

**1.**

 Општинско веће Општине Владичин Хан у сарадњи са Одељењем за општу управу, заједничке послове и послове органа општине Општинске управе Општине Владичин Хан спровело је јавну расправу о нацрту Одлуке о изгледу и употреби симбола општине Владичин Хан (у даљем тексту Одлука) у периоду од 04.04.2024. год. до 19.04 2024.. године.

Отворени састанак о предложеном нацрту Одлуке одржан је у петак, 19.04.2024 године у Великој сали Општине Владичин Хан са почетком у 10:00 часова. Позив за јавну расправу уредно је оглашен дана 04.04.2024. године посредством оглашавања на огласној табли Општинске управе Владичин Хан и путем званичне интернет странице Општине Владичин Хан а у организацији Општинског већа Општине Владичин Хан и Одељења за општу управу, заједничке послове и послове органа општине Општинске управе Општине Владичин Хан.

**2**.

Отворени састанак о предложеном нацрту Одлуке отворио је Милош Стојановић начелник Општинске управе Општине Владичин Хан, који је, у најважнијим сегментима, представио основне разлоге за доношење Одлуке.

**3.**

Нацрт Одлуке је био доступан јавности, тако што је био постављен на интернет страници Општине Владичин Хан. Било је обезбеђено стално присуство стручног лица које је сваког радног дана, омогућавало увид у комплетан текст одлуке са давањем образложења и детаљнијих информација о појединим аспектима исте.

 До почетка одржавања јавне расправе достављене су две примедбе на нацрт одлуке и то:

1. Дана 15.04.2024. г., председник Удружења грађана '**Друштво српских грбоносаца "Милош Обилић"**’ са адресом седишта Шупљикчева 28 – Београд, Марко Дражић доставио је допис путем e-mail-а у коме износи да ово удружење грађана нема никаквих примедби на нацрт Одлуке посебно нагласивши да је нови Грб Општине Владичин Хан потпуно хералдички исправан те да следи незваничне стандарде српске месне хералдике.

2. Дана 18.04.2024. г., Удружења грађана **„Српско хералдичко друштво“** доставило је допис путем e-mail-а, без потписа именом и презименом, у коме у целости оспорава предложене нове Симболе Општине Владичин Хан описане у нацрту Одлуке наводећи да:

 - нови Симболи Општине Владичин Хан не одражавају чак ни у минималној мери историјско и привредно наслеђе општине Владичин Хан

 - нови Симболи Општине Владичин Хан показују битне елементе непознавања хералдичке теорије

 - нови Симболи Општине Владичин Хан показују битне елементе непознавања историје хералдике

 - нови Симболи Општине Владичин Хан показују битне елементе непознавања инсигниологије

 - нови Симболи Општине Владичин Хан показују битне елементе непознавања хералдичке уметности

 - аутор нових Симбола Општине Владичин Хан не поседује стручне квалификације из области хералдичке теорије, историје хералдике, хералдичке стилизације и националне историје, неопходне за израду предлога идејног и ликовног решења грба и стега општине Владичин Хан, због чега његово ангажовање на изради поменутог предлога сматрају противзаконитим

 На крају дописа ово Удружење грађана наводи да би усвајањем нових Симбола, Општина Владичин Хан „нарушила сопствени углед и углед својих становника“.

**4.**

На отвореном састанку, након уводног излагања и образложења Нацрта Одлуке, учешће присутне јавности огледало се кроз давање коментара док у писаном облику примедбе, сугестије и питања нису достављана. Ђорђе Савић, члан Комисије за спровођење поступка избора најбољег идејног решења симбола општине Владичин Хан, изнео је примедбу да у Прилогу 2 Одлуке, у секцији „Образложење Великог грба“ треба додати на крају текста образложење за године које се налазе на ленти у следећој формулацији:

„Година 1207. представља годину када територија општине Владичин Хан улази у стални састав средњевековне српске државе под династијом Немањића, а година 1878. представља годину када територија општине Владичин Хан улази у састав модерне српске државе.“

Јавна расправа завршена је у 10 чассова и 45 минута.

**5.**

Увидом у спискове присутних на јавној расправи утврђена је посета од укупно 14 грађана. По анализи структуре присутних видљиво је да су само представници корисника буџета и стручних служби Општинске управе били на истој док НВО сектор није имао представнике.

Обзиром да су у току јавне расправе приспеле једна сагласност са нацртом Одлуке описана у члану 3 под редним бројем 1 и две примедбе на нацрт Одлуке описане у члану 3 под редним бројем 2 и у члану 4 овог извештаја, Одељење за општу управу, заједничке послове и послове органа општине Општинске управе Општине Владичин Хан сматра да је:

- изнета примедба из члана 3 под редним бројем 2 овог извештаја неоснована;

- изнета примедба из члана 4 основана

и упућује Општинском већу на анализу и евентуално разматрање нацрт Одлуке о изгледу и употреби симбола општине Владичин Хан са предлогом да се наведена примедба описана у члану 4 овог извештаја усвоји.

Јавну расправу су организовали и реализовали Општинско веће и Одељење за општу управу, заједничке послове и послове органа општине Општинске управе Општине Владичин Хан

**Одељења**

 **за општу управу, заједничке послове и послове органа општине**

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 **Милош Стојановић**